ছ) সামগ্ৰী ঘূৰাই দিয়া: সাধাৰণ বজাৰ ব্যৱস্থাত সামগ্ৰীৰ গুণগত মানৰ নাইবা আন যিকোনো বিষয়ত গ্রাহক সন্তুষ্ট নহ ’ লে সামগ্ৰী ঘূৰাই দিয়াৰ ব্যৱস্থা থাকে। অনলাইন শ্বপিং ব্যৱস্থাতো সামগ্ৰী ঘূৰাই দিয়াৰ ব্যৱস্থা বিদ্যমান। কিন্তু মূল ঘূৰাই পোৱাৰ ক্ষেত্ৰত ইয়াত অযথা পলম হয় বুলি গ্রাহকসকলৰ মুখত সততে অভিযোগ শুনিবলৈ পোৱা যায়। জ) পৰম্পৰাগত বজাৰ ব্যৱস্থাত বিৰূপ প্ৰভাৱ: আধুনিক অনলাইন শ্বপিং ব্যৱস্থাই পৰম্পৰাগত চাৰিবেৰৰ মাজত (Brick & Mortar) হোৱা বজাৰ ব্যৱস্থাৰ ওপৰত নঞর্থক প্রভাৱ পেলাইছে বুলি বিক্ৰেতাসকলৰ ফালৰ পৰা অভিযোগ শুনিবলৈ পোৱা যায়। তেওঁলোকে ক ’ ব খোজে যে অনলাইন শ্বপিং ব্যৱস্থাৰ জনপ্রিয়তাৰ লগে লগে কিছুমান পৰম্পৰাগত ব্যৱসায়ত, বিশেষকৈ ইলেক্ট্রনিক আৰু খেলৰ সামগ্ৰীৰ বিক্ৰীৰ পৰিমাণ ভয় লগা ধৰণে নিম্নগামী হৈছে। ঝ) বিক্ৰীৰ পিছৰ সেৱা (After sale service): সাধাৰণ বজাৰ ব্যৱস্থাত কোনো এক বিপণীৰ পৰা সামগ্রী ক্ৰয় কৰাৰ পিছত প্রয়োজনীয় সেৱা সংশ্লিষ্ট বিক্ৰেতাৰ জৰিয়তে পাব পাৰে। অনলাইন শ্বপিঙৰ ক্ষেত্ৰত এনে সুবিধা লাভ কৰাটো অসুবিধাজনক হৈ পৰে, কিয়নো গ্ৰাহকে বিক্ৰেতাক কায়িকভাৱে লগ পোৱা সম্ভৱ নহয়। আনহাতে, এনেকৈ ক্ৰয় কৰা সামগ্ৰীৰ ওপৰত ৱাৰেণ্টীৰ ব্যৱস্থা থাকিলেও প্রয়োজনীয় সেৱা কেন্দ্ৰৰ অবর্তমানত গ্রাহকে এই সুবিধা ভোগ কৰাত বাধা আহি পৰে। সাম্প্ৰতিক ডিজিটেল যুগত প্ৰায়বোৰ কার্যকলাপ ইন্টাৰনেটৰ মাধ্যমেৰে সম্পন্ন কৰাটো সম্ভৱপৰ কৰি তুলিবলৈ পৃথিৱীব্যাপী অহৰহ প্রচেষ্টা চলি আছে। ভাৰত চৰকাৰেও বিভিন্ন সভা-সমিতি বা অনুষ্ঠানৰ জৰিয়তে ‘ ডিজিটেল ইণ্ডিয়া ’ ৰ শ্লোগান আওৰাই থকাৰ লগতে ইয়াৰ বাবে প্ৰয়োজনীয় বিভিন্ন পদক্ষেপ লোৱা পৰিলক্ষিত হৈছে। স্বাভাৱিকতে অনলাইন শ্বপিং ব্যৱস্থাক স্বাগতম জনোৱাৰ বিকল্প নাই। অৱশ্যে গ্রাহকসকল এইক্ষেত্ৰত খুবেই সমাধান হ ’ ব লাগিব যাতে কোনো কাৰণতেই তেওঁলোকে কোনো পক্ষৰ দ্বাৰা প্রতাৰিত হ ’ বলগীয়া নহয়। চৰকাৰৰ ফালৰ পৰাও চোকা নিজৰ ৰাখিব লাগিব যাতে কোনো পক্ষই, বিশেষকৈ ই-কমার্চ কোম্পানী আৰু সামগ্রী পৰিবহণকাৰী এজেঞ্চীসমূহে গ্রাহকক প্ৰতাৰণা কৰাৰ সুৰুঙা উলিয়াব নোৱাৰে। চৰকাৰৰ চোকা নজৰৰ গণ্ডীৰ ভিতৰত থাকি সকলো পক্ষই যদি সাৱধানতাৰে আৰু গুৰুত্ব সহকাৰে আগবাঢ়ে, তেনেহ ’ লে ভৱিষ্যতে অনলাইন শ্বপিং ব্যৱস্থা আশীৰ্ব্বাদ হিচাপে ধৰা দিব আৰু ই জনসাধাৰণৰ লগতে পৰিৱেশৰ হিতৰ অৰ্থে কাম কৰিব।